b'\n_START_ARTICLE_\nMaksimum karta\n_START_PARAGRAPH_\nMaksimum karta je vrsta filatelisti\xc4\x8dnega materiala. Dejansko je to razglednica z znamko in \xc5\xbeigom na slikovni strani, ki naj bi v kar najve\xc4\x8dji meri posnemala vsebino izdane znamke. _NEWLINE_Originalne maksimum karte izdaja po\xc5\xa1tna uprava, ki jih opremi s \xc5\xbeigom prvega dne izida znamke. Pri maksimum kartah je cilj filatelistov dose\xc4\x8di kar najve\xc4\x8djo skladnost (konkordanco) med tremi sestavnimi elementi: po\xc5\xa1tno znamko, motivom na razglednici in po\xc5\xa1tnim \xc5\xbeigom. Za vsakega od navedenih elementov v filateliji veljajo pravila Mednarodne filatelisti\xc4\x8dne zveze (FIPA).\n_START_SECTION_\nEtimologija\n_START_PARAGRAPH_\nBeseda maksimum izhaja iz latin\xc5\xa1\xc4\x8dine in pomeni najbolj oz. najve\xc4\x8d. Dejavnost zbiranja maksimum kart se imenuje maksimafilija.\n_START_SECTION_\nDimenzije\n_START_PARAGRAPH_\nDimenzije maksimum karte so to\xc4\x8dno dolo\xc4\x8dene s strani Mednarodne filatelisti\xc4\x8dne zveze (FIPA). _NEWLINE_Mere razglednic morajo ustrezati velikostim, ki so sprejemljive za \xc2\xbbSplo\xc5\xa1no po\xc5\xa1tno konvencijo\xc2\xab. Vendar so dovoljene tudi razglednice kvadratne ali pravokotne oblike, ki so na razpolago na trgu, pod pogojem, da je mogo\xc4\x8de postaviti na list formata A4 (210 x 297 mm) po dve maksimum karti naenkrat. Ostale oblike (na primer okrogle) so izklju\xc4\x8dene. Strogo prepovedano je tudi zmanj\xc5\xa1ati velikost razglednic z obrezovanjem.\n_START_SECTION_\nPo\xc5\xa1tna znamka\n_START_PARAGRAPH_\nSamo ena z motivom maksimum karte identi\xc4\x8dna po\xc5\xa1tna znamka je lahko prilepljena na slikovni strani tako, da ne prekriva pomembnih delov motiva. Pri tistih maksimum kartah, ki so bile izdelane pred sprejetjem \xc2\xbbMednarodnega statuta za maksimafilijo\xc2\xab\xc2\xa0leta 1978, je bilo \xc5\xa1e dovoljeno ve\xc4\x8d po\xc5\xa1tnih znamk, \xc4\x8de je bila ena od njih skladna z motivom. Izjema so tiste maksimum karte, na katerih so vse po\xc5\xa1tne znamke skladne z motivom in skupaj tvorijo usklajeno celoto. \xc4\x8ce je torej isti motiv prikazan na ve\xc4\x8d skupaj se dr\xc5\xbee\xc4\x8dih znamkah, kot panoramski pogled, so lahko vse skupaj na eni maksimum karti.\n_START_SECTION_\nMotiv\n_START_PARAGRAPH_\nRazglednice z ve\xc4\x8d slikami, kakor tudi tiste s hologrami so prepovedane. Za maksimum karte ni mogo\xc4\x8de uporabiti kola\xc5\xbeev, izrezkov, zasebnih fotografij na fotografskem papirju, barvnih ali \xc4\x8drno-belih fotokopij, fotomonta\xc5\xbe, risb in dokumentov, posebej pripravljenih za izdajo znamke ter tiskanih na fotografskem papirju s pomo\xc4\x8djo ra\xc4\x8dunalnika._NEWLINE_V kolikor je motiv na razglednici povsem enak tistemu na po\xc5\xa1tni znamki, ne gre za FIPA priznano maksimum karto. Predvsem pri izdajah Velike Britanije, pa tudi nekaterih drugih dr\xc5\xbeav, je tega veliko.\n_START_SECTION_\nPo\xc5\xa1tni \xc5\xbeig\n_START_PARAGRAPH_\nPo\xc5\xa1tni \xc5\xbeig mora odtisniti izklju\xc4\x8dno poobla\xc5\xa1\xc4\x8dena po\xc5\xa1tna uprava. Slikovna (grafi\xc4\x8dna) oblika \xc5\xbeiga in /ali teksta kakor tudi kraj \xc5\xbeiga (ime po\xc5\xa1tnega urada) morajo imeti povezavo z motivom na po\xc5\xa1tni znamki in motivom razglednice ali z namenom izdaje, najve\xc4\x8dkrat gre za \xc5\xbeig prvega dne izdaje znamke. Vsekakor so sprejemljivi tudi filatelisti\xc4\x8dni \xc5\xbeigi pod pogojem, da se spo\xc5\xa1tuje skladnost kraja \xc5\xbeiga. \xc5\xbdigi, ki jih odtisnejo filatelisti\xc4\x8dne slu\xc5\xbebe majhnih dr\xc5\xbeav, na katerih je le ime dr\xc5\xbeave, so sprejemljivi. \xc5\xbdig mora biti odtisnjen v \xc4\x8dasu veljavnosti po\xc5\xa1te in \xc4\x8dim bli\xc5\xbeje datumu izdaje znamke. \xc5\xbdig, iz katerega je razviden kraj in datum uporabe, mora biti \xc4\x8ditljiv, cel in odtisnjen tako, da je delno na znamki in delno na razglednici, kar velja tako za ro\xc4\x8dne kot strojne \xc5\xbeige.'